बाईपण भारी देवा

बाईपण भारी देवा हा २०२३ मधील केदार शिंदे दिग्दर्शित भारतीय मराठी-भाषेतील नाटक चित्रपट आहे. चित्रपटाची निर्मिती जिओ स्टुडियोझ आणि एमव्हीबी मीडियाद्वारे करण्यात आली असून यात रोहिणी हट्टंगडी, वंदना गुप्ते, सुकन्या मोने, दीपा परब, सुचित्रा बांदेकर आणि शिल्पा नवलकर यांच्या प्रमुख भूमिका आहेत. 

शीर्षक गीत ‘बाईपण भारी देवा’च्या चित्रीकरणापर्यंत या चित्रपटाचे नाव ‘मंगळागौर ’ असे होते. सहनिर्माते अजित भुरे यांनी केदार शिंदेंना चित्रपटाचे शीर्षक बदलून बाईपण भारी देवा असे सुचवले. 

चित्रपटाने तिकीट खिडकीवर ५० दिवसांमध्ये ₹९०.५० कोटींहून अधिक कमाई केली. हा आतापर्यंतचा दुसरा सर्वाधिक कमाई करणारा मराठी चित्रपट ठरला. हा चित्रपट पहिल्या आठवड्यात सर्वाधिक कमाई करणारा मराठी चित्रपट आणि २०२३ मधील सर्वाधिक कमाई करणारा मराठी चित्रपट म्हणून उदयास आला. याने मराठी चित्रपट उद्योगासाठी एका दिवसात ₹६.१० कोटींपेक्षा जास्त कमाईचा नवा विक्रम देखील रचला. हा २०२३ मधील सर्वाधिक कमाई करणारा महिला केंद्रित चित्रपट आहे. 

बाईपण भारी देवा हा समीक्षणात्मक तसेच व्यावसायिकदृष्ट्या यशस्वी चित्रपट ठरला. चित्रपटाचे लेखन, कथा, संगीत आणि दिग्दर्शनासाठी प्रशंसा केली गेली आहे. बाईपण भारी देवा हा "ब्लॉकबस्टर" चित्रपट ठरला.

प्रदर्शन तारीख 
हा चित्रपट सर्व प्रथम २८ मे २०२१ ला प्रदर्शित होणार होता. त्यानंतर तो २८ जानेवारी २०२२ पर्यंत पुढे ढकलण्यात आला. पुढे ६ जानेवारी २०२३ रोजी प्रदर्शित तारीख ठरवण्यात आली. परंतु शेवटी ३० जून २०२३ ला चित्रपट प्रदर्शित झाला.

कथा 
हा चित्रपट अशा सहा बहिणींची कथा आहे ज्या काही कारणास्तव एकमेकांपासून विभक्त होतात आणि कौटुंबिक, वैयक्तिक आणि आर्थिक समस्यांनाही तोंड देतात.

कलाकार 
 रोहिणी हट्टंगडी
 वंदना गुप्ते
 दीपा परब
 सुकन्या कुलकर्णी
 सुचित्रा बांदेकर
 सुरुची अडारकर
 शिल्पा नवलकर
 सोहम बांदेकर
 साक्षी परांजपे
 वरद चव्हाण
 तुषार दळवी
 शरद पोंक्षे
 पीयूष रानडे
 स्वप्नील राजशेखर

निर्मिती

सुरुवात 
जिओ स्टुडिओने आंतरराष्ट्रीय महिला दिन २०२२ रोजी चित्रपटाची घोषणा केली.  EmVeeBee मीडियाच्या माधुरी भोसले यांनी बेला शिंदे आणि अजित भुरे यांच्यासह चित्रपटाची निर्मिती केली आहे .

भूमिका 
चित्रपटाची कथा सहा बहिणींवर महिला केंद्रीत असून अभिनेत्री रोहिणी हट्टंगडी,  वंदना गुप्ते, सुकन्या मोने, सुचित्रा बांदेकर, दीपा चौधरी, शिल्पा नवलकर  प्रमुख भूमिकेत आहेत.

चित्रीकरण 
भारतात कोरोना टाळेबंदीपूर्वी मुख्य छायाचित्रण सुरू करण्यात आले होते, परंतु महाराष्ट्रात कोविड-१९ साथीच्या आजारामुळे चित्रीकरण थांबवण्यात आले होते. केदार शिंदे यांच्या म्हणण्यानुसार, टाळेबंदीपूर्वी चित्रपटाचे ८० टक्के चित्रीकरण पूर्ण झाले होते.  टाळेबंदीनंतर उत्तर-निर्मितीचे (पोस्ट-प्रॉडक्शन) काम पूर्ण झाले.

संगीत 
चित्रपटाचे संगीत आणि पार्श्वसंगीत साई-पीयूष यांनी दिले आहे आणि संगीताचे पुनर्मुद्रण स्वरूप जोशी यांनी केले आहे. अदिती द्रविड आणि वलय मुलगुंद यांची अतिरिक्त गाणी व बोल आहेत, तर सावनी रवींद्र आणि मानसी हेदाऊ यांनी गायन केले आहे.

प्रदर्शन

चित्रपटगृह 
८ मार्च २०२३ रोजी, आंतरराष्ट्रीय महिला दिनानिमित्त क्रिकेट खेळाडू सचिन तेंडुलकरने त्याच्या सोशल मीडिया अकाउंटवर जाऊन चित्रपटाचे पोस्टर शेअर केले.  २८ एप्रिल २०२३ रोजी चित्रपटाचा टीझर प्रदर्शित झाला  यानंतर ६ जून २०२३ रोजी मुंबईतील महालक्ष्मी मंदिराला भेट देणाऱ्या टीमसोबत शीर्षक गीत सादर करण्यात आले.  चित्रपटाचा अधिकृत ट्रेलर १३ जून २०२३ रोजी स्वातंत्र्यवीर सावरकर सभागृहात संपूर्ण टीम आणि ज्येष्ठ अभिनेते अशोक शराफ यांच्या उपस्थितीत सादर करण्यात आला.  हा चित्रपट ३० जून २०२३ रोजी चित्रपटगृहात प्रदर्शित झाला.

संदर्भ 

इ.स. २०२३ मधील मराठी चित्रपट